Butterfly: ತರಗೆಲೆಯಲ್ಲ, ಚಿಟ್ಟೆ: ಬಣ್ಣ ಬದಲಾಯಿಸುವ ಪಾತರಗಿತ್ತಿಯ ಕಂಡು ನೆಟ್ಟಿಗರು ದಂಗು ಆರೆಂಜ್ ಓಕ್ ಲೀಫ್ ಎಂಬ ಒಣ ಎಲೆಯ ರೂಪದ ಚಿಟ್ಟೆಯ ವಿಡಿಯೋವೊಂದು ಫೇಸ್ಬುಕ್ ಮತ್ತು ಟ್ವಿಟ್ಟರ್ನಲ್ಲಿ ವೈರಲ್ ಆಗಿದೆ. ಅದನ್ನು ನೋಡಿದ ಬಹಳಷ್ಟು ಮಂದಿ ನಾವು ಇಂತದ್ದನ್ನು ಮೊದಲು ನೋಡಿಯೇ ಇಲ್ಲ ಎಂದು ಸೋಜಿಗಪಟ್ಟುಕೊಂಡಿದ್ದಾರೆ. ಮನೆಯ ಮುಂದೆ ಅಥವಾ ಕಿಟಕಿಯಲ್ಲಿ ತರಗೆಲೆಯೊಂದು ಬಿದ್ದಿರುವುದನ್ನು ಎತ್ತಿ ಬಿಸಾಡಲು ಹೋಗುತ್ತೀರಿ ಎಂದುಕೊಳ್ಳಿ, ನಿಮ್ಮ ಕೈ ಸೋಕುತ್ತಲೇ ಆ ತರಗೆಲೆ ಬಣ್ಣದ ಚಿಟ್ಟೆಯಾಗಿ ಹಾರಿ ಹೋದರೆ ಹೇಗಿರುತ್ತದೆ? ಹಾಗೆಲ್ಲಾ ಆಗುವುದುಂಟೆ ಅಥವಾ ಹಾಗೆಲ್ಲಾ ಕಲ್ಪಿಸಿಕೊಳ್ಳಲು ನಾವೇನು ಯಾವುದೋ ಫ್ಯಾಂಟಸಿ ಸಿನಿಮಾದ ಪಾತ್ರವೇ ಎನ್ನಬೇಡಿ. ಇದು ನಿಜಕ್ಕೂ ಸಾಧ್ಯ! ಸಾಮಾಜಿಕ ಮಾಧ್ಯಮದಲ್ಲಿ ತರಗೆಲೆಯಂತಹ ಚಿಟ್ಟೆಯ ವಿಡಿಯೋವೊಂದು ಬಹಳ ವೈರಲ್ ಆಗಿದೆ. ಅದನ್ನು ನೋಡಿದರೆ ನಿಮ್ಮ ಕಣ್ಣುಗಳನ್ನು ನೀವೇ ನಂಬಲಾರಿರಿ. ಸಾಮಾನ್ಯ ಚಿಟ್ಟೆಗಳನ್ನು ಕಾಣುವುದೇ ದುಸ್ಥರವಾಗಿರುವ ಈ ದಿನಗಳಲ್ಲಿ, ತರಗೆಲೆಯಂತಹ ಚಿಟ್ಟೆ ಬೇರೆ ಕಾಣ ಸಿಗುವುದುಂಟೇ ಎಂದು ಮೂಗು ಮುರಿಯಬೇಡಿ. ಈ ನಮ್ಮ ಪೃಕ್ರತಿ ಅನೇಕ ವಿಸ್ಮಯಗಳ ಆಗರ. ಮಾನವ ಎಷ್ಟೇ ಮೆರೆದರೂ, ಪ್ರಕೃತಿಯ ವಿಸ್ಮಯಗಳ ಖಜಾನೆಯನ್ನು ಸಂಪೂರ್ಣವಾಗಿ ಅರ್ಥ ಮಾಡಿಕೊಳ್ಳಲು ಸಾಧ್ಯವಿಲ್ಲ. ಈಗ ಸಾಮಾಜಿಕ ಮಾಧ್ಯಮಗಳಲ್ಲಿ ವೈರಲ್ ಆಗಿರುವ ತರಗೆಲೆಯಂತಹ ಚಿಟ್ಟೆಯನ್ನು ಕಂಡು ಕೆಲವರು ದಂಗಾಗಿದ್ದಾರೆ. ಇನ್ನು ಕೆಲವರು ಅದ್ಭುತ ಎಂದು ಹಾಡಿ ಹೊಗಳಿದ್ದಾರೆ. ವೈರಲ್ ವಿಡಿಯೋದಲ್ಲಿ ಆ ಚಿಟ್ಟೆ ಆರೆಂಜ್ ಓಕ್ಲೀಫ್ ಪ್ರಭೇದಕ್ಕೆ ಸೇರಿದೆ. ಬಯೋಕಾನ್ ಲಿಮಿಟೆಡ್ನ ಮುಖ್ಯಸ್ಥೆ ಕಿರಣ್ ಮಜುಮ್ದಾರ್ ಶಾ ಶೇರ್ ಮಾಡಿರುವ ಈ ವಿಡಿಯೋದಲ್ಲಿ, ನೆಲದ ಮೇಲೆ ಬಿದ್ದಿರುವ ಒಣ ಎಲೆಯನ್ನು ಆಸಕ್ತಿಯಿಂದ ನೋಡುವ ವ್ಯಕ್ತಿಯೊಬ್ಬ, ಅದೇನೋ ಅಸಹಜವಾದುದು ಎಂದು ಅರಿತು ಅದರ ಹತ್ತಿರ ತನ್ನ ಕೈಯಿಂದ ಗಾಳಿ ಬೀಸುತ್ತಾನೆ. ಕೂಡಲೇ ಆ ಎಲೆ ತನ್ನ ಹಳದಿ ಮತ್ತು ಕಪ್ಪು ಬಣ್ಣದ ಚಿತ್ತಾರವುಳ್ಳ ರೆಕ್ಕೆಗಳನ್ನು ಬಿಚ್ಚಿ, ಸುಂದರವಾದ ಚಿಟ್ಟೆಯಾಗಿ ಹಾರುತ್ತದೆ! ಆ ಕೀಟದ ಸಾಮರ್ಥ್ಯ ಕಂಡು ವಿಸ್ಮಯಗೊಂಡ ಕಿರಣ್ ಮಜುಮ್ದಾರ್ ಶಾ, ನೈಸರ್ಗಿಕ ಛದ್ಮವೇಷಒಂದು ರಕ್ಷಣೆಯ ತಂತ್ರ ಎಂದು ತಮ್ಮ ಆ ಪೋಸ್ಟ್ನಲ್ಲಿ ಬರೆದುಕೊಂಡಿದ್ದಾರೆ. ಈ ಚಿಟ್ಟೆಯ ವಿಡಿಯೋ ಟ್ವಿಟ್ಟರ್ ಮತ್ತು ಫೇಸ್ಬುಕ್ನಲ್ಲಿ ವೈರಲ್ ಆಗುತ್ತಿದ್ದಂತೆ, ಬಹಳಷ್ಟು ಮಂದಿ ನಾವು ಇಂತದ್ದನ್ನು ಮೊದಲು ನೋಡಿಯೇ ಇಲ್ಲ ಎಂದು ಸೋಜಿಗದ ಪ್ರತಿಕ್ರಿಯೆ ನೀಡಿದ್ದಾರೆ. ಪರಿಸರದ ಬಗ್ಗೆ ಆಸಕ್ತಿಯುಳ್ಳ ಹಲವಾರು ಸಾಮಾಜಿಕ ಮಾಧ್ಯಮ ಬಳಕೆದಾರರು ಆ ಚಿಟ್ಟೆಯನ್ನು ಇಂಡಿಯನ್ ಓಕ್ಲೀಫ್ ಚಿಟ್ಟೆ ಎಂದು ಗುರುತಿಸಿದ್ದಾರೆ. ಅದನ್ನು ಆರೆಂಜ್ ಓಕ್ಲೀಫ್ ಚಿಟ್ಟೆ ಎಂದು ಕೂಡ ಕರೆಯಲಾಗುತ್ತದೆ. ಇದನ್ನು ಸಾಮಾನ್ಯವಾಗಿ ಡೆಡ್ ಲೀಫ್ ಎಂದು ಕೂಡ ಕರೆಯುತ್ತಾರೆ. ಅದು ಋತುಗಳಿಗೆ ಅನುಗುಣವಾಗಿ ತನ್ನ ಬಣ್ಣ ಬದಲಾಯಿಸಬಲ್ಲದು ಎಂದು ಒಬ್ಬ ಸಾಮಾಜಿಕ ಮಾಧ್ಯಮ ಬಳಕೆದಾರ ಬರೆದುಕೊಂಡಿದ್ದಾರೆ. ಮತ್ತೊಬ್ಬ ಸಾಮಾಜಿಕ ಬಳಕೆದಾರರೊಬ್ಬರು ಇನ್ನು ಹೊರಗಡೆ ತರಗೆಲೆಗಳ ಮೇಲೆ ನಡೆಯುವಾಗ ಎಚ್ಚರಿಕೆಯಿಂದ ಹೆಜ್ಜೆ ಇಡಬೇಕಾಗುತ್ತದೆ. ಅಯ್ಯೋ, ಈ ವರೆಗೆ ನಾನು ಎಷ್ಟು ಚಿಟ್ಟೆಗಳನ್ನು ಸಾಯಿಸಿಬಿಟ್ಟಿರಬಹುದು ಎಂದು ಬರೆದುಕೊಂಡಿದ್ದಾರೆ.